মিসরে ইসলামপন্থী দল ব্রাদারহুডের শাখা ফ্রিডম এন্ড জাস্টিস পার্টি নির্বাচিত হওয়ায় মিসরের পররাষ্ট্রনীতি এখন কেমন হবে সেটা দেখার বিষয়। ইসরাইলের ব্যাপারে নতুন প্রেসিডেন্টের দৃষ্টিভঙ্গি কেমন হবে সেটাও গুরুত্বপূর্ণ। কেননা ইসরাইলের আগ্রাসী নীতির কারণে সমগ্র আরব বিশ্বের সাথে ইসরাইলের সম্পর্ক ভালো নয়। ১৯৭৮ সালে মিশরের সাথে ইসরাইলের কূটনৈতিক সম্পর্ক স্থাপিত হলেও দু’দেশের মাঝে সম্পর্ক স্বাভাবিক ছিলনা। মুরসি কট্টরপন্থী দল থেকে নির্বাচিত হওয়ায় এ সম্পর্ক আরো অবনতি হতে পারে। ব্রাদারহুডের নীতিনির্ধারকরা হামাসকে পুরোপুরি সমর্থন করে অথচ সেই হামাসকেই ইসরাইলিরা তাদের শত্রু বলে বিবেচনা করে। ইতিমধ্যে হামাসরা মিসরের প্রেসিডেন্ট ব্রাদারহুড থেকে নির্বাচিত হওয়ায় উল্লাস প্রকাশ করেছে। তাই ফিলিস্তিন প্রশ্নে ইসরাইলের সাথে মিসরের সম্পর্ক কেমন হবে সেটা সময়ই বলে দেবে। আবার পাশ্চাত্যের দেশগুলোর সাথেও ব্রাদারহুডের বৈরী সম্পর্ক বিদ্যমান। ব্রাদারহুডের আগ্রাসী নীতির ব্যাপারে পাশ্চাত্যরা সবসময়ই শংকিত থেকেছে। তাই পাশ্চাত্যের সমর্থন নিয়েই মোবারক সরকার তার শাসনামলে মিসরে ব্রাদারহুডকে নিষিদ্ধ করেছিল। কিন্তু বর্তমানে যখন সেই ব্রাদারহুডই ক্ষমতায় আসীন তখন পাশ্চাত্যরা মিসরের ব্যাপারে কী পদক্ষেপ নেবে বা মিসরের ইসলামপন্থী সরকার পাশ্চাত্যদের সাথে তাদেরকে কিভাবে মানিয়ে নেবে সেটাও দেখার বিষয়। তবে ধারণা করা হচ্ছে, ইসলামপন্থী দল নির্বাচিত হওয়ায় মিসরের সাথে ইরান, তুরস্ক, তিউনিসিয়াসহ মুসলিম বিশ্বের সৌহার্দ্যপূর্ণ সম্পর্ক গড়ে উঠবে। সাথে সাথে ফিলিস্তিন, লেবানন, জর্ডান, সিরিয়া ও লিবিয়ায় ব্রাদারহুডের প্রভাব বাড়তে থাকবে। অর্থ্যাৎ মিসরে ব্রাদারহুডের বিজয় সমগ্র অঞ্চলে তাদের প্রভাবকে আরও সংহত করবে বলে ধারণা করা হচ্ছে।